Norska síldarsamlagið seldi fisk á uppboði fyrir 104 milljarða íslenskra króna á síðasta ári Norska síldarsamlagið ( Norges Sildesamlag ) er stærsti rafræni uppboðsmarkaður í heimi fyrir uppsjávarfisk . Veltan á markaðnum er meiri en umsvifin hjá stærstu fiskihöfnum í Evrópu . Aðallega er boðinn upp fiskur af norskum skipum en erlend skip seldu fisk , einkum makríl , fyrir 1,35 milljarða norskra króna ( 20 milljarða ISK ) . Þessar upplýsingar koma fram í yfirlitsgrein á vefnum kystmagasinet.no . Norska síldarsamlagið er í eigu norskra fiskimanna og útvegsmanna og þar er uppsjávarfiskur boðinn upp , svo sem síld , makríll , loðna og fleiri tegundir . Norska síldarsamlagið er risi í samanburði við aðra fiskmarkaði eða fiskihafnir í Evrópu . Í Hanstholm í Danmörku er stærsti markaður í Evrópu fyrir hvítfisk . Heildarveltan þar er 670 milljónir danskra króna ( 12,6 milljarðar ISK ) . Í Skagen í Danmörku er stærsti danski markaðurinn fyrir uppsjávarfisk og þar er veltan 917 milljónir danskra króna ( 17,3 milljarðar ISK ) . Til samanburðar þá var veltan hjá Norska síldarsamlaginu 6,9 milljarðar norskra króna á síðasta ári ( 104 milljarðar ISK ) . Af þessu má glöggt sjá að norski markaðurinn ber höfuð og herðar yfir aðra markaði . Reyndar er fiskur sem Norska síldarsamlagið býður upp af erlendum skipum og öðrum skipum ekki endilega unninn í Noregi . Hann gæti allt eins endað hjá vinnslustöðvum í Danmörku , Írlandi eða Hjaltlandi . Á tíu ára tímabili , frá 2006 til 2015 , seldi Norska síldarsamlagið 16,5 milljónir tonna af fiski að verðmæti alls 63 milljarðar norskra króna ( 946 milljarða ISK ) . Veltan er breytileg milli ára en metárið 2011 var seldur fiskur fyrir 8,5 milljarða ( 127,6 milljarða ISK ) . Árið í ár lofar góðu og talið er líklegt að velta Norska síldarsamlagsins fari yfir 7 milljarða .